CELEX: 62021CN0446
Language: el
Date: 2021-07-20 00:00:00
Title: Υπόθεση C-446/21: Αίτηση προδικαστικής αποφάσεως την οποία υπέβαλε το Oberster Gerichtshof (Αυστρία) στις 20 Ιουλίου 2021 — Maximilian Schrems κατά Facebook Ireland Ltd

18.10.2021   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 422/5
            
         
      Αίτηση προδικαστικής αποφάσεως την οποία υπέβαλε το Oberster Gerichtshof (Αυστρία) στις 20 Ιουλίου 2021 — Maximilian Schrems κατά Facebook Ireland Ltd
      (Υπόθεση C-446/21)
      (2021/C 422/08)
      Γλώσσα διαδικασίας: η γερμανική
      
         Αιτούν δικαστήριο
      
      Oberster Gerichtshof
      
         Διάδικοι στην υπόθεση της κύριας δίκης
      
      
         Ενάγων: Maximilian Schrems
      
         Εναγομένη: Facebook Ireland Ltd
      
         Προδικαστικά ερωτήματα
      
      
                  1)
               
               
                  Έχουν οι διατάξεις του άρθρου 6, παράγραφος 1, στοιχεία α' και β', του ΓΚΠΔ (1) την έννοια ότι η νομιμότητα συμβατικών ρητρών που περιλαμβάνονται σε γενικούς όρους χρήσης σχετικά με συμβάσεις πλατφόρμας, όπως η επίμαχη στην υπόθεση της κύριας δίκης (ιδίως συμβατικές ρήτρες όπως: «Αντί να καταβάλετε κάποιο αντίτιμο […], εφόσον προχωρήσετε στη χρήση των Προϊόντων του Facebook που καλύπτονται από τους παρόντες Όρους, συμφωνείτε ότι έχουμε το δικαίωμα να σας δείχνουμε διαφημίσεις […] Χρησιμοποιούμε τα δεδομένα σας προσωπικού χαρακτήρα, όπως π.χ. πληροφορίες για τη δραστηριότητα και τα ενδιαφέροντά σας,. […] προκειμένου να σας δείχνουμε διαφημίσεις που μπορεί να σας ενδιαφέρουν περισσότερο.»), οι οποίες περιλαμβάνουν την επεξεργασία δεδομένων προσωπικού χαρακτήρα προκειμένου να ομαδοποιηθούν και να αναλυθούν δεδομένα με σκοπό την εμφάνιση εξατομικευμένων διαφημίσεων, πρέπει να εξετάζεται βάσει των απαιτήσεων του άρθρου 6, παράγραφος 1, στοιχείο α', σε συνδυασμό με το άρθρο 7 του ΓΚΠΔ, οι οποίες δεν μπορούν να παρακαμφθούν με επίκληση του άρθρου 6, παράγραφος 1, στοιχείο β', του ΓΚΠΔ;
               
            
                  2)
               
               
                  Έχει το άρθρο 5, παράγραφος 1, στοιχείο γ', του ΓΚΠΔ (ελαχιστοποίηση των δεδομένων) την έννοια ότι όλα τα δεδομένα προσωπικού χαρακτήρα που διαθέτει πλατφόρμα, όπως η επίμαχη στην υπόθεση της κύριας δίκης (ιδίως από το υποκείμενο των δεδομένων ή από τρίτους εντός και εκτός της πλατφόρμας), μπορούν να ομαδοποιηθούν, να αναλυθούν και να τύχουν επεξεργασίας με σκοπό τη στοχοθετημένη διαφήμιση χωρίς περιορισμό ως προς τη διάρκεια ή το είδος των δεδομένων;
               
            
                  3)
               
               
                  Έχει το άρθρο 9, παράγραφος 1, του ΓΚΠΔ την έννοια ότι εφαρμόζεται σε περίπτωση επεξεργασίας δεδομένων η οποία παρέχει τη δυνατότητα στοχευμένου φιλτραρίσματος συγκεκριμένων κατηγοριών δεδομένων προσωπικού χαρακτήρα, όπως είναι οι πολιτικές πεποιθήσεις ή ο γενετήσιος προσανατολισμός (παραδείγματος χάριν, για διαφημιστικούς σκοπούς), ακόμη και αν ο υπεύθυνος επεξεργασίας δεν προβαίνει σε διάκριση μεταξύ των δεδομένων αυτών;
               
            
                  4)
               
               
                  Έχει το άρθρο 5, παράγραφος 1, στοιχείο β', σε συνδυασμό με το άρθρο 9, παράγραφος 2, στοιχείο ε', του ΓΚΠΔ την έννοια ότι δήλωση σχετικά με τον γενετήσιο προσανατολισμό του ατόμου, στο πλαίσιο δημόσιας συζήτησης, παρέχει τη δυνατότητα επεξεργασίας άλλων δεδομένων σχετικά με τον γενετήσιο προσανατολισμό προκειμένου να ομαδοποιηθούν και να αναλυθούν δεδομένα με σκοπό την εξατομικευμένη διαφήμιση;
               
            
         (1)  Κανονισμός (ΕΕ) 2016/679 του Ευρωπαϊκού Κοινοβουλίου και του Συμβουλίου της 27ης Απριλίου 2016 για την προστασία των φυσικών προσώπων έναντι της επεξεργασίας των δεδομένων προσωπικού χαρακτήρα και για την ελεύθερη κυκλοφορία των δεδομένων αυτών και την κατάργηση της οδηγίας 95/46/ΕΚ (Γενικός Κανονισμός για την Προστασία Δεδομένων) (ΕΕ 2016, L 119, σ. 1).